Manyián á ngádan dzama, ǎ kál dzama, ǎ ḿbɔ̄s wáma, makwé míra ai alabínda wáma, madi ébǎb wé dzáma, manyú wɔ̂n wáma ai mənyáŋ máma ! Ǹkunda “Dzáán, ǎ bə̄mvóé báma; nyáán, sɔ́án məyɔg, ǎ mīḿbɔ̄s myáma !” Mə ngábə́ óyɔ̄, hədá mavəbə Miníngá 2Mǎkə́ óyɔ̄, hədá ǹnə́m wáma ó tála: mawóg anə́ ḿbɔ̄s wáma wákud ! "Yáígi ma m̀bɛ́, ǎ kál dzama, ǎ mvóé édǐŋ dzama, ǎ óbə̌ŋ wáma, ǎ ńtūd wáma; amú ǹló ó nə ma ḿbɔdán ai ebúa; məbúndá mə́ ésǐl máma mə́ bə̄gə́ mə̄twé mə́ álú." Miníngá 3Mə sɔ́di yǎ sɔ́d dzama: nə́ yá ! Mə́ dúgán dzɔ́ bɔ̄d ngǎ ? Mə̌ man yǎ sǒb məkǒl máma: nə́ yá ! Mə́ dúgán mɔ́ və̄ mvid ngǎ ? 4M̀bɔ́s wáma wányīlī wɔ́ álɔ̄ŋ[3]; ńdɔ̄ abum dámā lásigan. 5Ńdɔ makódō á sí, nə́ mə́ yái m̀bɔ́s wáma m̀bɛ́. Mɔ́ máma mə́ nyəgədan ai míra, anyǔ dáma ai ǹkɔn míra, á bifɛdəga bí ḿbɛ́. 6Ńdɔ mə mayái m̀bɔ́s wáma m̀bɛ́! Hədá ńdɔ m̀bɔ́s wámā ó ngálúm mvús, ó kə́ə́. Ńdɔ́ mə ngádzâ fəg mə kwíí mə̌ ngakə matoŋ nyé: mə̌ dzə́ŋə́ nyē hədá təge tóban ai nyé, mə lóé nyē hədá a təge ma yalan. 7Bə́ tóbán ai ma, bə́zimbi ébá bâkə bákɔ̄dan tísɔn á nyɔ́l; bə́ ngabími ma, bə́ báligi ma məvə́ŋ; ńdɔ̄ bə́ ngáfadi ma ǹdzɔmbɔ éwɔ́man wáma, ébá bábaala mim̀fim. 8Mavu mína sɔŋ, ǎ bəngɔ̌n yā Yērúzalɛm: ngə́ mī tóbán ai m̀bɔ́s édǐŋ wáma, myǎyi nyé kad yá ? Nə́ makɔn edǐŋ ! Ǹkunda 9Ényɔ́ wādiŋ abuí, dzé á bələ́ a lodo ébā bə̄vɔ́g, ǎ ngɔn miníngá yǎ wālod biníngá bə́sə̄ âbəŋ ? Ényɔ́ wādiŋ abuí, dzé á bələ́ a lodo ébā bə̄vɔ́g, ḿból yə̄ nâ ó vu bía sɔŋ ná ? Miníngá 10M̀bɔ́s édǐŋ wámā ó nə m̀fúm ai evə́lə, a dɔ á zāŋ bakúda awômo. 11Ǹló wóé ó nə mvɔ́d, m̀fúbán mvɔ́d, məbúndá mə́ ésǐl móé mə́ nə̄ é kíé məlén yávín á nyɔg nyɔg nyɔg anə́ émgbaŋ ónɔnɔ́. 12Mís móé mə́ nə anə́ ábə̌ŋ á bə̄bísin mə́ndím, á wɔ́bɔgɔ á mə̄nyáŋ étē, á bod bíyə́yás bīsóá á yōb.